1.Johdanto

Vuosia 2021–2027 koskevan monivuotisen rahoituskehyksen vahvistamisesta annettu neuvoston asetus (EU, Euratom) 2020/2093, jäljempänä ’rahoituskehysasetus’, sisältää EU:n 27:ää jäsenvaltiota (EU27) koskevan rahoituskehystaulukon vuosiksi 2021–2027, ilmaistuna vuoden 2018 hintoina (taulukko 1).

Tämän tiedonannon tarkoituksena on esittää budjettivallan käyttäjälle tulos varainhoitovuotta 2021 koskevasta, rahoituskehysasetuksen 4 artiklan mukaisesta teknisestä mukautuksesta. Teknisessä mukautuksessa vahvistetaan erityisesti käypinä hintoina ilmaistut menojen enimmäismäärät, jotka perustuvat kiinteään 2 prosentin deflaatiokertoimeen, kuten rahoituskehysasetuksen 4 artiklan 2 kohdassa säädetään.

Tiedonannossa esitetään uusimpien taloudellisten ennusteiden pohjalta myös Euroopan unionin omien varojen järjestelmästä SEUT-sopimuksen 311 artiklan 3 kohdan nojalla annetun, tällä hetkellä voimassa olevan neuvoston päätöksen mukaisesti vahvistettuun omien varojen enimmäismäärään nähden jäävän liikkumavaran laskenta.

Tiedonannossa esitetään myös laskelma rahoituskehysasetuksen 11 artiklan mukaisen yhden ainoan liikkumavaravälineen käytettävissä olevista määristä. Lisäksi komissio laskee vuodesta 2022 alkaen rahoituskehysasetuksen 5 artiklan mukaisesti ohjelmakohtaiset mukautukset rahoituskehysasetuksen liitteessä II lueteltuihin ohjelmiin ja sisällyttää ne teknisiä mukautuksia koskevaan tiedonantoon.

Rahoituskehysasetuksen 4 artiklan 1 kohdan mukaisesti komissio laatii rahoituskehyksen teknisen mukautuksen ja ilmoittaa tulokset budjettivallan käyttäjälle vuosittain ennen vuoden n + 1 talousarviomenettelyä. Koska vuotta 2021 koskeva tekninen mukautus perustuu rahoituskehysasetuksen säännöksiin, eikä asetusta ollut hyväksytty ennen varainhoitovuoden 2021 talousarviomenettelyn aloittamista, mukautusta ei poikkeuksellisesti tehty ennen talousarviomenettelyä. Vuoden 2021 talousarvion olisi kuitenkin oltava tästä teknisestä mukautuksesta johtuvien enimmäismäärien ja määrien mukainen.

Rahoituskehysasetuksen 4 artiklan 4 kohdan mukaisesti rahoituskehykseen ei tehdä muita kyseessä olevaa vuotta koskevia teknisiä mukautuksia varainhoitovuoden aikana eikä sitä seuraavina vuosina jälkikäteen tehtävinä korjauksina.

2.Rahoituskehystaulukon mukauttamismenettely (Liite – taulukot 1 ja 2)

Taulukossa 1 (liite) on esitetty rahoituskehysasetuksen mukainen EU27:n monivuotinen rahoituskehys vuoden 2018 hintoina kyseisen asetuksen 2 artiklan 1 kohdan mukaisesti mukautettuna.

Taulukossa 2 on esitetty EU27:n monivuotinen rahoituskehys käypiin hintoihin mukautettuna.

Prosentteina suhteessa unionin bruttokansantuloon (BKTL) ilmaistu rahoituskehys on tarkistettu Euroopan komission tuoreimpien talousennusteiden (syksy 2020) perusteella. Kyseisen ennusteen mukaan EU27:n vuoden 2021 BKTL on 13 896 720 miljoonaa euroa käypinä hintoina.

2.1.Monivuotiseen rahoituskehykseen tehtävän vuotta 2021 koskevan teknisen mukautuksen tärkeimmät tulokset

Monivuotisessa rahoituskehyksessä vahvistettu maksusitoumusmäärärahojen yhteenlaskettu vuoden 2021 enimmäismäärä (163 483 miljoonaa euroa käypinä hintoina) on 1,18 prosenttia suhteessa BKTL:oon. Monivuotisen rahoituskehyksen mukainen maksumäärärahojen yhteenlaskettu enimmäismäärä on 166 140 miljoonaa euroa käypinä hintoina, eli 1,20 prosenttia suhteessa BKTL:oon.

Voimassa olevan omien varojen järjestelmää koskevan neuvoston päätöksen mukaan omien varojen enimmäismäärään nähden jää maksumäärärahojen osalta näin ollen 621 miljoonan euron liikkumavara. Sen sijaan omien varojen järjestelmästä 14. joulukuuta 2020 annetun neuvoston päätöksen 2020/2053/EU, Euratom mukaisesti omien varojen enimmäismäärä maksumäärärahojen osalta on 1,40 prosenttia suhteessa BKTL:oon, eli 194 554 miljoonaa euroa vuonna 2021. Näin ollen monivuotisen rahoituskehyksen mukaisen maksumäärärahojen enimmäismäärän ja maksumäärärahojen osalta vahvistetun omien varojen enimmäismäärän välille jäisi 28 414 miljoonan euron liikkumavara, joka on 0,20 prosenttia suhteessa BKTL:oon. Heti kun neuvoston päätös 2020/2053/EU, Euratom on tullut voimaan, sitä sovelletaan takautuvasti 1. tammikuuta 2021 alkaen.

Seuraavassa taulukossa esitetään vuosien 2021–2027 osalta tiedot prosentteina suhteessa BKTL:oon ilmaistusta liikkumavarasta monivuotisen rahoituskehyksen mukaisen maksumäärärahojen enimmäismäärän ja voimassa olevan maksumäärärahojen osalta vahvistetun omien varojen enimmäismäärän (1,20 % suhteessa BKTL:oon) välillä. Seuraavassa taulukossa esitetään tiedoksi myös liikkumavara, joka perustuu ehdotettuun uuteen omien varojen enimmäismäärään (1,40 % suhteessa BKTL:oon).